डॉक्टर कहें तभी सेट पर वापसी करूंगा, अजय देवगन बोले- मेजर साब में तो वे 30 फीट से कूदे थे
Ajay Devgn Action Scene; एक्टर अमिताभ बच्चन अपनी आगामी फिल्म पोजेक्ट K के शूटिंग के दौरान एक्शन सीक्वेंस की शूटिंग करते वक्त घायल हो गए। सोमवार को उन्होंने अपने ब्लॉग पर इस बात की जानकारी दी थी
अमिताभ बच्चन ने मंगलवार को अपना हेल्थ अपडेट शेयर करते हुए बताया कि वो ठीक हैं, धीरे-धीरे रिकवर कर रहे हैं, लेकिन सेट पर वापसी डॉक्टर की सलाह पर ही करेंगे। बता दें कि वे सोमवार को अपनी फिल्म 'प्रोजेक्ट K' की शूटिंग के दौरान एक्शन सीन शूट करते हुए घायल हो गए थे।
इसी बीच अजय देवगन ने बिग बी की तारीफ की। फिल्म भोला के ट्रेलर लॉन्च पर उन्होंने बताया कि 1998 में आई फिल्म मेजर साब के एक एक्शन सीन में अमिताभ बच्चन 30 फीट की ऊंचाई से छलांग लगा चुके हैं।
अजय ने कहा, ‘अमिताभ सर ने मुझसे कहा कि हम 30 फीट से कूदेंगे। यह करीब तीन मंजिल जितना ऊंचा था। मैंने उन्हें ये सीन न करने की सलाह दी थी। यह रात का सीन था, मैंने कहा कि हम इसे डुप्लीकेट के साथ भी काम चला सकते हैं। लेकिन उन्होंने कहा कि इसे हम ही शूट करते हैं। हमें तब भी चोट लगी थी। हालांकि, सीन करने का उत्साह जरूर था।’
उम्र बढ़ रही है, चीजें आसान हो रही हैं
अजय ने कहा, ‘आज सेट पर सभी तरह की सुरक्षा और सावधानियां हैं। सेट पर एंबुलेंस और डॉक्टर हैं। चोट से बचने के लिए पैडिंग और बहुत सारी चीजें हैं। पहले की तुलना में एक्शन सीक्वेंस शूट करना बहुत आसान हो गया है। भगवान का शुक्र है, जैसे-जैसे हमारी उम्र बढ़ रही है, चीजें भी आसान हो रही हैं।
एक्शन सीन करना कार चलाने जैसा है। आपके साथ कभी भी दुर्घटना हो सकती है। आप सुरक्षित रहने की कोशिश करते हैं, लेकिन इसमें जोखिम भी होता है। बच्चन सर अपने करियर की शुरुआत से ही एक्शन सीन करते आए हैं। तब कोई केबल नहीं थे और सीन करने के बाद घायल हो जाते थे। उन्होंने ऐसे शॉट्स किए हैं, जिनकी आप कल्पना भी नहीं कर सकते।’
बिग बी ने कहा- आपकी दुआएं ही मेरा इलाज
मंगलवार को बिग बी ने ट्विटर पर लिखा, ‘आप सभी को बहुत सारा प्यार और आभार। आपकी चिंता और शुभकामनाओं के लिए बहुत-बहुत धन्यवाद। आपकी दुआएं ही मेरे लिए इलाज हैं। मेरी सेहत में सुधार हो रहा है। इसमें समय लगेगा। डॉक्टरों ने जो भी सलाह दी है, मैं उसे पूरी तरह से फॉलो कर रहा हूं। सभी काम बंद हो गए हैं और हेल्थ में सुधार होने और डॉक्टर की परमिशन के बाद ही काम पर वापसी होगी। आप सभी को बहुत-बहुत धन्यवाद।’
बिग बी ने फैंस को दी होली की बधाई
अमिताभ ने आगे लिखा- कल रात जलसा में होलिका जलाई गई थी, होली के दिन की तारीख को लेकर बहुत कंफ्यूजन है। होली आज और कल दोनों दिन मनाई जा रही है। इस कंफ्यूजन में जो हो सकता था वो नहीं हो पाया। लेकिन इस खुशी के त्योहार में मेरी शुभकामनाएं आपके साथ हैं। होली के रंग आपके जीवन में बहुत सारे रंग लेकर आएं'।